Na paraxe de Tras Fontenla nace un cauce que atravesa as Chousas Vellas e as Chousas de Ridosos, atravesa as brañas de Gorgullón ata tributar no rego Seixas. Nas paraxes da Fonte e de Navales nacen outros cauces que tributan tamén no rego das Seixas. Na paraxe do Coto da Lebre e en concreto na Boca da Regueira, afloran varios mananciais que configuran a Regueira. Na paraxe do Coto do Castelo, en concreto nas Fontes Abeleda nace un cauce innominado. No polígono 5 parcela 1, denominada Nabas (O Irixo) nace un cauce que irá conformando o Val do Fento, que se caracteriza pola presencia de diversos cauces, humidais e brañas. No Val dos Colados nacen cauces que dan lugar a unha Regueira. Na paraxe da Abelleira nace outro cauce innominado, que xunto co anterior desembocan no rego de Surribas. Na paraxe e Tras do Balado, onde hai varias captacións de auga, nace un cauce que da lugar ao río Coedo. No Monte da Portela, en Riba da Estivada, nace un cauce que atravesa a paraxe do Souto, o Muíño e tributa no rego de Surribas. Aos pés do Coto da Pena Negra e da Carpaceira (onde hai un afloramento rochoso), nace o rego da Cidá e na Penagueira e no Val Cego confórmase o rego de Besada que recolle as augas que abrollan ao longo desas paraxes. Na Fonte do Ouro, preto da Pena das Meigas, nace o Val de Camba e o rego de Camba e a Regueira do Espiño. No seu decurso conformarán o río Viñao. Outros cauces afectados polos parques eólicos son: Os Regos, o rego de Froufe, o regato da Cerdeira, o rego de Besada que nace en Couso (O Irixo). Aos pés dos Montes do Testeiro nace o val fluvial do rego de Munín. Outros vales fluviais son o do río Lebotán e o do rego Lobagueira. Destacan os cauces do val fluvial do Val de Arada e o Brañal de Sidre regado por varios cauces. No Coto da Pena Negra e na Abelleira nacen varios regatos que tributan no río Viñas. No Coto de Surribas e no Monte da Portela nace a Regueira que tributa no río Viñas. A mercantil promotora non avalia a calidade das masas de auga afectadas polo proxecto. Non existe estudo algún sobre a importancia das corgas, moi abondosas na área do proxecto e na poligonal do parque e dos vales fluviais. Non se miden os caudais dos cauces afectados e non se garante a integridade dos acuíferos e das masas de auga soterradas. Tamén se obvia a calidade destas.

-  Afección severa e prexuizos irreversibles para o sistema de brañas e humidais da zona de afección do proxecto:

Existe unha afección severa e moi severa a humidais, brañas e espazos sensibles dominados por hábitats prioritarios e de interés comunitario como: Brañas de Surribas, Brañal de Sidre, Brañas de Pena Gallada, Brañas da Costa Longa, Brañas do Gorgullón, As Brañas (O Irixo), Brañas do Monte da Cidá, Brañas dos Portos, Brañas de Balongo, Brañas do Camiño dos Lobos, Brañas do Campo da Cande, Brañas da Carpaceira …, etc. O parque prevese a súa instalación nunha zona e brañas, humidais, lagoas, turbeiras…etc. e esta afección prevese permanente e irreversible. Cómpre ter en conta que as infraestruturas afectan de forma irreversible a estes espazos. Ademais os aeroxeradores aséntanse prácticamente sobre humidais, brañas e lagoas. A propia toponimia xa indica que estamos en presencia de humidais, Brañas e Lagoas. A afección aos recursos hídricos é irreversible. As importantes remocións de toneladas de terra para a instalación das cimentacións e plataformas dos aeroxeradores pode romper acuíferos e afectar seriamente ás masas de auga soterradas. Os humidais son fontes de vida, xa que o 40 % das especies do mundo viven ou se reproducen nestes espazos. Tamén son fonte de auga limpa e de alimento, de feito, unha de cada sete persoas depende dos humidais para o seu sustento. Os servizos que brindan os humidais son incalculables e insubstituíbles.